ཡང་དེ་ཉིད་ལས།དགོངས་ཚད་ལྔ་ནི།ལོའི་འགོ་བྱི་བ་ལ་དགོངས་པ་དང་།ཟླ་བའི་འགོ་བོ་དཔྱིད་ཟླ་ར་བ་དང་།སྐར་མའི་དམ་པ་རྒྱལ་གྱི་རི་གོང་དང་།ཞག་གི་སྙིང་པོ་ཚེས་བཅོ་ལྔ་དང་།དུས་ཚོད་ཀྱི་དང་པོ་ནམ་ལངས་པ་ལ་དགོངས་པའོ།།དེ་དག་གི་རྒྱས་བཤད་ནི་མདོ་ལྟར་རོ།།འདས་དུས་ནི།སྐུ་ཚེ་མི་ལོ་སུམ་སྟོང་ལྔ་བརྒྱ་སྟེ།བསྒྲགས་བྱང་ལས།སྐུ་ཚེའི་ཚད་ནི་བོད་ལོ་སུམ་སྟོང་ལྔ་བརྒྱ།གསུངས་སོ།།ཆུ་མོ་ལུག་གི་ལོ་དགུན་ཟླ་ར་བའི་གནམ་སྟོང་ལ་འདས་པའོ།།བསྟན་པ་སྤེལ་དུས་ནི།དཔྱིད་ཟླ་ར་བའི་ཉ་ལ་བསྟན་པ་རྣམ་གསུམ་རྗེས་སུ་བཞག་པའོ།།གདུང་སོབ་མུ་ཆོ་བྱོན་དུས་ནི།སྟོན་ཟླ་ཐ་ཆུང་གི་ཚེས་བཅོ་ལྔ་ལ་བྱོན་པ་ནི་མདོ་ལས་གསུངས།ཚེས་བརྒྱད་ལ་བྱོན་པ་ནི་དྲང་དོན་ལས་གསུངས་པའོ།།ཞེས་སོ།།